Irak, Libanon ruil olie vir mediese dienste | Maroela Media
'n Uitgerafelde Libanese vlag hang in Jounieh, noord van die hoofstad (15 Junie 2021) (Foto: Joseph Eid/AFP)
Albei lande gaan gebuk onder erge elektrisiteitskrisisse met kragonderbrekings wat 'n impak het op hospitale.
Volgens 'n persverklaring deur die owerhede in Irak sal Libanon een miljoen ton olie ontvang "in ruil vir goedere en dienste".
Raymond Ghajar, minister van energie in Libanon, het gesê kragtens die ooreenkoms kan Électricité du Liban (EDL) oor 'n tydperk van 'n jaar een miljoen ton olie van Irak bekom.
Die olie kan egter nie direk deur Libanon se kragaanlegte gebruik word nie, so Beiroet sal steeds brandstof, wat met sy aanlegte versoenbaar is, van ander verskaffers moet aankoop wat dan die olie van Irak in ruil daarvoor sal ontvang, het Ghajar verduidelik.
"Die meganisme is bietjie ingewikkeld," het hy tydens 'n perskonferensie by die Beiroet-lughawe gesê toe hy van Bagdad af teruggekeer het. Die ooreenkoms dek 'n derde van EDL se brandstofbehoeftes. Hy hoop dat EDL "daagliks sowat nege of tien ure lank elektrisiteit sal kan verskaf oor vier maande".
Libanon sal in ruil dienste en bystand aan Irak lewer in die hospitaalbedryf. Te midde van 'n finansiële en ekonomiese krisis, sukkel die land om brandstof vir sy kragaanlegte aan te koop. Kragonderbrekings van tot 22 uur per dag geld in sommige gebiede.
Gesondheidsdienste, wat reeds sukkel met tekorte aan medikasie en 'n uittog van personeel na ander lande, moet ook probeer oorleef met die byna permanente kragonderbrekings.
Irak is die tweede grootste vervaardiger in die Opul (Organisasie van Petroleumuitvoerlande)-oliekartel, maar dekades van konflik, swak instandhouding en grootskaalse korrupsie het die land se elektrisiteitsbedryf geknou. Irak se gesondheidsinfrastruktuur is in 'n gehawende toestand en korrupsie het belegging in staatsdienste gekortwiek.